U-I-38/92
Natisni
Opravilna št.:
U-I-38/92
Datum odločitve:
8. 10. 1992
Objavljeno:
OdlUS I, 65
ECLI:
ECLI:SI:USRS:1992:U.I.38.92
Akt:
Sklep Izvršnega sveta Občinske skupščine Jesenice, sprejetega na 57. seji, z dne 6/12-1991
Izrek:
Pobuda za oceno ustavnosti in zakonitosti izpodbijanega sklepa se ne sprejme.
Evidenčni stavek:
Sklep občinskega izvršnega sveta o zaračunavanju stroškov v vsaki sklenjeni kupoprodajni pogodbi po 117. členu stanovanjskega zakona ni predpis, temveč je akt poslovanja organa, za oceno ustavnosti in zakonitosti katerega ustavno sodišče ni pristojno.
Geslo:
Nepristojnost ustavnega sodišča za oceno akta poslovanja.

Sklep občinskega izvršnega sveta o zaračunavanju stroškov v vsaki sklenjeni kupoprodajni pogodbi.
Pravna podlaga:
Ustava 1991, 4. al. 1. odst. 160. čl.

Stanovanjski zakon (SZ), 117. čl.

Zakon o postopku pred Ustavnim sodiščem SR Slovenije (ZUSS), 1. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Mijo Dasović, Kranjska gora
Datum vloge:
10. 4. 1992
Vrsta odločitve:
sklep
Vrsta rešitve:
nesprejem pobude
Dokument:
US16139
Dokument v PDF obliki:
U-I-38-92.pdf
113 KB
Prenesite datoteko
U-I-38/92-8
8/10-1992
S K L E P
Ustavno sodišče je na seji dne 8/10-1992 obravnavalo pobudo Mija Dasovića iz Jesenic in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti sklepa Izvršnega sveta Skupščine občine Jesenice, sprejetega na 57. seji z dne 6/12-1991, o zaračunavanju stroškov za vsako sklenjeno kupoprodajno pogodbo po 117. členu stanovanjskega zakona
O b r a z l o ž i t e v
Pobudnik izpodbija ustavnost in zakonitost sklepa, ki ga je sprejel Izvršni svet Skupščine občine Jesenice na svoji 57. seji dne 6/12-1991 (in ne na 56. seji dne 3/12-1991 kot to pomotoma navaja pobudnik) o zaračunavanju 0,80 % od vrednosti vsakega stanovanja, ki se prodaja za opravljene storitve in materialne stroške za vsako sklenjeno kupoprodajno pogodbo.
Po 4. alinei prvega odstavka 160. člena ustave ustavno sodišče odloča o skladnosti predpisov lokalnih skupnosti z ustavo in z zakoni.
Izpodbijani sklep izvršnega sveta ni predpis, temveč je akt poslovanja organa. Z njim je izvršni svet kot prodajalec sklenil, da bo pri prodaji bivših družbenih stanovanj, katerih lastnik je postal, kupcem zaračunaval določene stroške za opravljene storitve in materialne stroške. Izvršni svet izpodbijanega sklepa ni objavil v uradnem glasilu. Realiziral ga je tako, da je vsebino sklepa vnesel v vsako konkretno kupoprodajno pogodbo in s posebnim dopisom zahteval, da stroške kupec poravna še pred sklenitvijo pogodbe.
Lastnik stanovanja je po 117. členu stanovanjskega zakona (Uradni list RS, št. 18/91) kot prodajalec dolžan skleniti kupoprodajno pogodbo z imetnikom stanovanjske pravice kot kupcem, če le-ta to zahteva. Pogojevanje sklenitve kupoprodajne pogodbe s plačilom stroškov pa je lahko predmet sodnega varstva po splošnih pravilih civilnega prava.
Za oceno ustavnosti in zakonitosti izpodbijanega akta ustavno sodišče ni pristojno.
Ustavno sodišče je sprejelo ta sklep na podlagi 7. člena ustavnega zakona za izvedbo ustave Republike Slovenije in 1. alinee drugega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek